Een dood, twee beseer na motor voetganger trefFoto: Rescue Care Paramedici Een mens is dood en nog twee mense, waaronder ŉ driejarige kind, is ernstig beseer na ŉ voertuig ŉ voetganger vroeg Donderdagoggend getref het toe hy ŉ besige snelweg in Durban probeer oorsteek het. Ceron Lennox, woordvoerder van Rescue Care Paramedici, het gesê die voorval het omstreeks 06:45 op die Hans Dettman-snelweg plaasgevind. Volgens paramedici het die motor glo verskeie kere gerol nadat dit ŉ voetganger getref het. “Die motor het verskeie kere gerol en weer op sy wiele tot stilstand gekom. Die voetganger was na bewering besig om die snelweg oor te steek toe die voorval plaasgevind het,” het Lennox gesê. Foto: Rescue Care Paramedici Sy het gesê ŉ driejarige kind, wat in die voertuig was, is ŉ ent weg van die wrak van die motor gevind nadat die kleuter uit die voertuig geslinger is. Die bestuurder van die voertuig is op die toneel behandel voordat hy en die kind na ŉ hospitaal in Pinetown gehaas is. Volgens Lennox het die voetganger reeds aan sy veelvuldige beserings beswyk en is hy op die toneel dood verklaar. Lennox het ŉ beroep op motoriste gedoen om altyd kinders in motorstoeltjies vas te gespe en so onnodige beserings en sterftes te voorkom. Die ongeluk sal deur die polisie ondersoek word.